钦定古今图书集成/明伦汇编/官常典/第742卷 > 张振德 刘希文 徐大礼
## 钦定古今图书集成/明伦汇编/官常典/第742卷 > 张振德 刘希文 徐大礼

按《明外史忠义传》：“振德字季修，昆山人。祖情，从祖意
皆进士。情福建副使，意山东副使。振德由选贡生授
四川兴文知县。县故九丝蛮地，万历初，始建土墙数
尺，户不满千。永宁宣抚奢崇明有异志，潜结奸人，掠
卖子女。振德捕奸人，论配之，招还被掠者三百馀人。
崇明贿以二千金，振德怒却之，裂其牍。天启元年，方”
赴成都与乡闱事，而崇明部将樊龙杀巡抚徐可求，
重庆知府章文炳、巴县知县段高选，皆抗节死，贼遂
据重庆叛。时振德兼署长宁，去贼稍远，从者欲走长
宁，振德曰：“守兴文正也。”疾趋入城。长宁主簿徐大礼
与振德善，以骑来迎，振德却之，督乡兵与战，不敌，退
集居民城守。会大风雨，贼毁土城入，振德命妻钱及
二女人持一剑坐后堂曰：“若辈死此，吾死前堂。”乃取
二印系肘后，北向拜曰：“臣奉职无状，不能杀贼，惟一
死明志。”妻女先伏剑死。乃命家人举火，火炽自刭，一
门死者十二人。贼至火所，见振德尸面色如生，左手
系印，右手握刀，忿怒如赴敌状，皆骇愕，罗拜而去。事
闻，赐祭葬，赠光禄卿，谥“烈愍。”敕有司建祠，世荫锦衣
千户。振德既死，兴文教谕刘希文代署县事。甫半载，
贼复薄城，誓死不去。妻白亦慷慨愿同死。城破，夫妇
骂贼，并死之。大礼守长宁，城亦陷。大礼曰：“吾不可负
张公！”一家四人仰药死。赠重庆同知，世荫百户。